
Viktige personer i førtifemte bok

I Brandt-villaen i Lillegårdsbakken på Bakklandet

Margrete Storsve Bakke – jordmor ved E.C. Dahls fødestiftelse, enke etter fødselslegen og direktøren Jonas Bakke

Oline Bakke – Margretes og Jonas’ datter

Julius Bakke – Margrete og Jonas’ sønn

Jon Lycke Bakke – Jonas’ sønn med avdøde Julie Lycke Bakke

Emilia Brodtkorb – Jonas’ datter med avdøde Maja Brodtkorb

Ranveig Lillemo – husholderske

 

Stella Mathisdatter Storhaug – Margretes halvsøster. Hun har sønnen Jacob med tidligere skipper Tobias Pettersen, tvillingene Tor og Ella og datteren Anna med ektemannen:

Torbjørn Storhaug – bondesønn fra Verdalen, musiker, komponist og musikkskolelærer. Torbjørn er sammen med avdøde Karen Lia Brandt far til:

Maren Lia Storhaug

 

På E.C. Dahls fødestiftelse

Hans Madsen – direktør

Eirik Brandsæg – doktor, enkemann. Han er sammen med avdøde Gina Brandsæg far til Leah

Ninni Hoff Ibsen – overlege på fødegangen

Elise Rosengren – jordmor

Søster Anne Vollan – barnepleierske ved stiftelsens pleieavdeling

Søster Guri Auran – sykepleierske ved stiftelsens mødrehjem

 

I Trondhjem

Sigbjørn Enoksen, kriminalbetjent ved politistasjonen i Hornemannsgården, gift med

Bertha Grue – forstanderinne og overjordmor på E.C. Dahls fødestiftelse

Emma Smedplassen – bestyrerinne ved barneasylet Viktors Minde

 

I Kristiansund

Jørgen Nordås – redersønn og direktør for Schjølberg og Nordås AS. Han er sammen med avdøde Sofie Antonsen far til Simon. Gift med:

Liselotte Schjølberg Nordås

 

I Løten

Johan Storsve – distriktslege. Johan er far til Margrete og avdøde Ulrik. Gift med:

Laura Storsve – mor til avdøde Ulrik, Margrete og Stellas tante, enke etter Jacob Brandt. Laura og Johan er adoptivforeldre til:

Peder og Grete Lia Brandt – Karen og Andreas Lias barn, Maren Lia Storhaugs halvsøsken

 

På Ådalsbruk

Even Østlund – kjernemaker, for tiden bosatt i nærheten av Falun i Sverige, arbeider på Domnarvets Jernverk

Agnete Nysæther – innehaver av Agnetes konditori

Bente Vollen – Agnetes barndomsvenninne, arbeider på Agnetes konditori

Randulf Nysæther – Agnetes far og ingeniør på Aadals Brug Mekaniske Verksted og Jernstøperi. Gift med Else




Slik sluttet forrige bok:

Eirik tråkket hvileløst frem og tilbake langs perrongen mens han skiftet på å stirre i den retningen toget ville komme og armbåndsuret sitt. Stadig dukket det opp flere andre rundt ham som gjorde akkurat det samme.

Da tålmodigheten hans var slutt, prikket han en eldre mann på skulderen. «Unnskyld, men De vet vel ikke om det har oppstått noen forsinkelser på Rørosbanen?»

Mannen trakk på skuldrene. «Nei, ikke som jeg vet. Jeg skal møte datteren vår som kommer på besøk. Konemor og jeg har gledet oss i flere dager nå. De venter også på noen, skjønner jeg?»

Eirik nikket uten å ville utdype hvem og hva han ventet på.

Han kastet et nytt, utålmodig blikk på klokken og merket seg at toget burde ha vært inne på stasjonen for ti minutter siden. Noen minutter til eller fra spilte kanskje ikke så stor rolle når man ventet på et besøk, men for ham var det tid han ikke kunne miste.

«Jeg går og spør de mennene der borte,» sa han og nikket mot to uniformerte menn, som sto og snakket sammen lenger borte på perrongen. «De vet kanskje hvorfor toget er forsinket.»

Uten å vente på svar fra mannen, skyndte han seg bort til de to jernbaneansatte. «Unnskyld, men vet dere hvorfor nordgående tog ennå ikke har kommet?»

Den ene snudde seg mot ham mens han dyttet uniformsluen litt opp fra pannen med nikotingule fingre. «Dokk vil få informasjon ganske snart,» sa han og kastet et talende blikk mot stasjonsbygningen.

«Om det ikke er for mye å be om, vil jeg gjerne ha den informasjonen nå.» Eirik så utålmodig på ham. «Jeg venter en viktig leveranse fra hovedstaden.»

Mannen ristet beklagende på hodet. «Å, deinn leveransen kainn Dokk itj forvente å få i dag, e æ redd. Morgentoget fra hovedstaden står fast på Rognes. Det hi gått et digert snøras over linja.»




Kapittel 1

Eirik gispet etter luft mens han stirret på mannen. Kunne han ha hørt feil?

«Æ sjer på Dokk at forsinkelsen stelle te problema for Dokk, men det e allerede avgjort at toget vil bli stående på Rognes te i morra tidlig,» sa mannen med alvorlig mine. «Passasjeran vil bli innlosjert på Rognes pensjonat te over natta.»

«Herregud … Det var jo et Guds under at ikke snøraset traff toget,» sa Eirik sjokkert.

«Ja, det ska vårrå visst,» svarte mannen samtykkende.

Tusen tanker for gjennom hodet til Eirik. Når det gjaldt pakken fra Ullevål sykehus, som var sendt med morgentoget fra hovedstaden og inneholdt det livsviktige antitoksinserumet, var det viktig at medisinen ble holdt nedkjølt under transport for at den ikke skulle bli ødelagt. Stella og ektemannen var vel blitt gjort klar over hvor viktig dette var? Det fikk han inderlig håpe.

Det neste han tenkte på, var at Margretes lille datter var dødssyk av difteri og trengte den medisinen så fort det lot seg gjøre.

«Det var som utgjort at toget ikke kommer før i morgen …» sa Eirik fortvilet for seg selv. «Jeg er lege, skjønner De, og venter en leveranse med livsviktig difterimedisin fra Ullevål sykehus i hovedstaden,» la han forklarende til. «Det er flere som er avhengig av å få den så raskt som mulig. Jeg har blant annet en pasient som bare er et barn. Hun svever mellom liv og død, og for henne teller hvert minutt.»

«Det va ille skapt.» Mannen rynket brynene bekymret. «Men det er vel itj så stort å jør med det.»

«Nei, hvis ikke …» Eirik ble slått av en tanke. Hvis han bare fikk hentet bilen sin, som fremdeles befant seg på bilverkstedet hos Scott Larsen på Lademoen Auto AS, kunne han kanskje kjøre til Rognes og hente leveransen selv? Han hadde fått beskjed av Scott Larsen to dager tidligere om at bremsene nå var reparert og bilen i orden, men hadde ikke hatt tid eller stunder til å hente den.

«Si meg … Hvor lang tid vil det egentlig ta å kjøre bil herfra til Rognes?» spurte Eirik mannen.

Mannen snudde seg mot kollegaen sin, en høy, slank mann med sort mustasje.

Mannen med mustasjen kremtet og tok et skritt mot Eirik. «Tja … Dokk må nok regn med å bruk borti to tima kvær vei no som det e komme så myttji snø sørafor det siste døgnet.»

Tre, kanskje fire timer … Kunne veslejenta til Margrete klare å holde ut så lenge?

Han kastet et blikk på den store klokken på perrongen. Den viste ti over fire, noe som fortalte ham at det ville blitt sent på kveld før han var tilbake i Trondhjem. Men alt i alt var det å kjøre selv til Rognes et bedre alternativ enn å vente på at toglinjen skulle bli ryddet for snø.

«Har Dokk bruk for å lån en bil, kanskje?» Mannen med mustasjen så undersøkende på ham. «Om det kainn vær te no hjølp, kainn æ prøv å få lån en ta lastebilan her på stasjon’?»

«Ja, kunne De gjort det, ville det absolutt ha vært til stor hjelp,» utbrøt Eirik takknemlig. «Min egen står dessverre på verksted.» Om han kunne sette seg bak rattet og kjøre til Rognes med en gang, fremfor å måtte gå helt til Lademoen Auto AS og hente sin egen bil, ville han spare livsviktig tid. Siden klokken nå var over fire, var bilverkstedet dessuten stengt for dagen. «Tusen takk for velvilligheten,» sa han og så mannen med mustasjen i øynene.

Nå la han plutselig merke til at de to mennene ikke hadde helt identiske uniformer. Den høye mannen med mustasjen hadde et blankt vingeformet merke foran på uniformsluen i tillegg til en smal gullstripe nederst på hvert av jakkeermene. Det kunne vel aldri være stasjonsmesteren selv han sto her og snakket med?

Svaret kom øyeblikket etter. «Knudsen e navnet.» Mannen rakte ham hånden. «Æ e overkonduktør på Rørosbanen.»

«Eirik Brandsæg, fødselslege ved E.C. Dahls fødestiftelse.» Han grep høflig overkonduktør Knudsen i hånden. «De skal vite at Deres innsats med å skaffe meg en bil kan komme til å redde opptil flere liv i kveld.»

Overkonduktøren ble enda et hakk rakere i ryggen ved de ordene. «Sjølsagt skal æ gjør aillt som står i mi makt for å hjølp Dokk, doktor Brandsæg. Gi mæ ti minutt, så skal æ sørg for at lastebilen e på plass foran inngangen til stasjonsbygningen.»

«Tusen hjertelig takk,» sa han varmt. «Bare én ting til … Tror De det kan være mulig å få låne en telefon? Jeg er nødt til å gi beskjed til sykehuset om at jeg ikke kan ventes tilbake på noen timer.»

«Det skal æ sørg for at Dokk får,» sa overkonduktør Knudsen og snudde seg mot kollegaen. «Følg doktor Brandsæg inn på kontoret te stasjonssjæfen og gi hainn beskjed om ka det gjeld.»

«Det e mottatt, Knudsen.» Mannen som Eirik først hadde henvendt seg til, nikket bestemt.

«Hva?» Margrete klemte fingrene så hardt rundt telefonrøret at knokene hvitnet. «Skal du virkelig kjøre bil helt til Rognes, Eirik?»

Den siste halvtimen hadde Margrete vandret hvileløst mellom sykesengen til Oline og vinduet som vendte ut mot parken og gårdsplassen utenfor, og speidet utålmodig etter Eirik. Kom han ikke snart med medisinen?

Da søster Guri hadde kommet inn og hentet henne med seg til vakttelefonen, hadde Oline endelig falt i søvn igjen etter å ha lidd seg gjennom gjentatte hosteanfall. Margretes far satt ved sengen til barnebarnet og våket over henne, målte puls og respirasjon.

«Det er vel klart at jeg skal det,» hørte hun Eirik svare med den største selvfølgelighet. «Toget fra Kristiania er jo ikke ventet hit før i morgen tidlig, og så lenge skal ikke Oline eller de andre syke måtte behøve å vente på medisin.»

Margrete ble rørt over at Eirik nok en gang viste at han var villig til å gjøre alt som sto i hans makt for å redde livet til Oline. «Du må love meg å være forsiktig, hører du?»

«Det lover jeg. Adjø så lenge, Margrete.»

Hun hengte telefonrøret på plass og ringte av med numne hender før hun skyndte seg tilbake til værelset der Oline lå.

«Nå?» Faren så spørrende på henne. «Hvem var det?»

«Det var Eirik.» Hun kastet et fort blikk på datteren. «Det er gått et snøras over toglinjen ved Rognes, så toget kommer ikke til Trondhjem før tidligst i morgen tidlig.»

«Hva? Det er ikke sant …» Faren ristet fortvilet på hodet.

«Men Eirik gir ikke opp. Han har fått låne en bil på jernbanestasjonen og akter selv å kjøre til Rognes for å hente pakken med medisin.»

Faren så himmelfallen på henne. «Ja, det er det jeg har sagt hele tiden, Margrete. Eirik er tvers igjennom en fin fyr.»

«Ja, det er han,» nikket hun, og lot være å kommentere den tydelige skepsisen faren hadde vist Eirik i starten. «Men vil Oline klare å vente i fire timer på medisinen?»

Faren bøyde seg over barnebarnet igjen. «Det må hun klare.» Han strøk Oline ømt over pannen, det eneste stedet der ikke oksygenmasken dekket det vesle, bleke ansiktet.


I nærheten av Ravnkloa

«Du hadde da ikke trengt å følge oss, Emma.» Jørgen løftet en sutrete Simon opp på armen da de nærmet seg fisketorget i Ravnkloa der båten til Kristiansund lå til kai.

«Jo, selvfølgelig vil jeg se dere vel av gårde.» Emma smilte til Jørgen. «Det har vært så hyggelig for meg å ha besøk av dere i julen, at. Jeg ser allerede frem til dere kommer og besøker meg igjen på nyåret.»

Det var sant, selv om det hadde vært som en bølgedal av følelser å snakke med Jørgen de siste dagene. Hun hadde følt seg så lettet og glad da han hadde fortalt henne at Liselotte og han hadde undertegnet skilsmissepapirene rett før jul.

Endelig er det min tur til å bli lykkelig, hadde hun tenkt med hjertet bankende hardt i brystet. Når han tar seg bryet med å reise helt til Trondhjem for å tilbringe romjulen sammen med meg, må det da bety noe?

I neste øyeblikk hadde Jørgen proklamert at han etter skilsmissen aktet beholde villaen på Nordåshøyden, like ved huset til foreldrene sine. Skuffelsen hadde skylt over henne som en brottsjø, og igjen hadde hun vært like forvirret som tidligere. Hun inngikk tydeligvis ikke i fremtidsplanene hans.

Men hvorfor kom han og Simon oftere og oftere den lange veien fra Kristiansund til Trondhjem hvis det var sånn at han trivdes best i hjembyen?

Jørgen løftet sønnen over på den andre armen mens han sukket tungt. «Du ble så stille?»

Skulle hun sette ord på tankene sine? Skulle hun spørre ham om hvorfor han stadig kom på besøk? Byrettsdommeren hadde pålagt Jørgen å oppsøke henne en helg hver måned, men han kom mye oftere enn det. Hadde det noe med henne å gjøre?

Simon la i det samme armene omkring halsen til faren og lente hodet tungt mot skulderen hans. Jørgen stanset og sukket nok en gang anstrengt.

Hun så på ham og stusset. Så han ikke litt sliten og dratt ut i ansiktet? De blå øynene var liksom uten liv, og slett ikke så kvikke og våkne som de pleide. Det kunne jo hende … Det var muligens innbilsk, men kanskje grunnen til forandringen hos Jørgen rett og slett var at han likte seg hos henne og gruet seg til å komme hjem til Kristiansund og skilsmisseoppgjøret med Liselotte?

«Skal jeg bære ham litt?» Hun så spørrende på ham. Treåringen begynte å bli tung å bære, det visste hun.

«Nei, det går fint,» sa han mens han gransket ansiktet til Simon. «Jeg synes bare han virker unaturlig varm. Kjenn på ham, du, Emma.»

Emma tok av seg den ene votten og strøk Simon over pannen. Den var glohet. «Ja, du har helt rett, Jørgen. Jeg tror han har feber.»

«Å, nei. Og så nå når vi har den lange båtturen foran oss,» kom det oppgitt fra Jørgen. «Jeg bør kanskje ikke utsette ham for reisen hvis han brygger på noe?» Han gløttet forsiktig bort på henne. «Men vi kan jo ikke bli værende heller. Du får sikkert nok å gjøre når alle ungene kommer tilbake til barneasylet igjen.»

«Ungene kommer jo ikke før over nyttår,» svarte hun, litt for fort. «Jeg tror det er best for Simon at han får lagt seg i en varm seng. Vi får håpe det bare er en vanlig forkjølelse og ikke …» En fryktelig mistanke slo ned i henne med det samme. Hun hadde lest avisen de siste dagene og visste jo at en slem difteriepidemi for tiden spredte seg som ild i tørt gress her i byen.

«Difteri?» Jørgens blå øyne lyste av engstelse. «Tror du det kan være det, Emma?»

«Det er ikke godt å si, men jeg tror ikke det. Jeg kan ikke skjønne hvor han kan ha bli smittet når vi bare har oppholdt oss på barneasylet de siste dagene,» sa hun fortrøstningsfullt. «Men rett skal være rett – jeg har faktisk lest i Trondhjems Adresseavis at den skumle smitten kan finnes overalt hvor det ferdes folk.»

«Som på båten fra Kristiansund?» Jørgen var blitt synlig blek. «Å, herregud! Hvorfor holdt vi oss ikke bare hjemme i julen?»

Ja, mon tro, tok Emma seg i å tenke.

«Du kunne jo ikke vite om epidemien som herjet i Trondhjem da du kom,» sa hun i stedet.

«Jo, jeg kunne ha telefonert til deg og forberedt deg på at vi kom på besøk,» sa han og sukket. «For en tosk jeg er.»

«Det er du da ikke …,» protesterte hun halvhjertet.

«Hvis du holder ham litt, får jeg fatt i en hestedrosje.» Han løftet sønnen varsomt over i armene hennes. «Jeg ser det står et par på hjørnet av fisketorget der borte og venter på tur.»

Simon la de lubne armene omkring halsen til Emma og gjorde henne varm om hjertet. Selv om hun var fradømt ansvaret for den tidligere fostersønnen, følte hun en sterk tilknytning til ham.

«Føler du deg ikke helt bra, vennen min?» hvisket hun og strøk ham varsomt over kinnet med pekefingeren.

Simon ristet trett på hodet. «Vondt i … halsen,» kom det gråtkvalt.

«Så, så …» Hun strøk ham over ryggen. «Du har nok bare blitt litt forkjølet. Det går nok snart over, skal du se.»

Jørgen vinket på henne borte fra hestedrosjene. Hun nikket lettet mot ham. «Nå skal vi kjøre hjem så du får lagt deg, Simon. Blir ikke det bra?»

«Hjem?» Han løftet hodet og så undrende på henne med feberblanke øyne.

«Ja, hjem til barneasylet, altså,» skyndte hun seg å si.



En time senere

«Nå sover han endelig.» Jørgen dumpet tungt ned ved siden av Emma i sofaen i håndarbeidsstuen. «Jeg tror det hjalp, det pulveret du ga ham.»

«Aspirin,» sa hun og nikket. «Det virker febernedsettende og smertestillende.»

«Uff, jeg blir mer og mer engstelig for at det kan være difteri.»

Det gjorde Emma også, men hun prøvde å forholde seg rolig. «Vi holder et øye med ham utover ettermiddagen, og blir han dårligere, kontakter vi selvfølgelig lege.»

Hun bød ham av fatet med påsmurt julekake. Hun hadde lunet hvetebaksten i stekeovnen og smurt på et tykt lag med smør og brunost.

«Du må spise litt, Jørgen.»

«Jeg har ikke særlig matlyst,» sa han og gned seg i tinningen.

Han var virkelig blek om nebbet. Var det engstelsen for sønnen som preget ham, eller brygget han også på noe?

Svaret fikk hun straks etter.

«Du? Det Aspirinpulveret … Tror du jeg også kan få litt av det?» spurte han med et lite stønn.

«Føler du deg også syk?»

«Jeg vet ikke, jeg har bare hatt så fryktelig hodepine siden i morges.» Han strøk hendene trett over ansiktet. «Jeg er sikkert bare sliten …»

Engstelsen tok til å murre under brystbenet. «Kanskje Simon kan ha smittet deg?»

«Vi får da ikke håpe det.»

Hun la hånden på pannen hans og skvatt, for huden brant mot hånden hennes.

«Du har i alle fall feber,» slo hun fast. «Jeg tror det er best om du også kryper til køys.»

«Du har kanskje rett,» svarte han spakt.

«Det er klart jeg har det. Husj opp i seng. Jeg kommer snart med Aspirin og litt kaldt å drikke. Jeg vil gjerne måle både din og Simons temperatur også.»

Han skjøv asjetten med julekakeskiven inn på bordet og reiste seg.

Deretter beveget han seg mot døren med stive, forsiktige bevegelser. Brått vaklet han og måtte ta et støttesteg for å gjenvinne balansen.

«Jørgen!» sa hun med et gisp og skyndte seg bort til ham.

«Jeg ble så svimmel,» mumlet han.

«Så, så. La meg støtte deg.»

Jørgen protesterte ikke da hun tok ham i armen og støttet ham gjennom sløydsalen mot vestibylen.

Deretter gikk de videre oppover trappen som førte ovenpå.

Den fryktinngytende sannheten var i ferd med å synke innover henne. Både Simon og Jørgen var sannsynligvis smittet av den fryktede difterisykdommen.

Etter å ha fulgt ham inn på gjesteværelset der Jørgen og Simon hadde sovet sammen de siste nettene, gikk hun inn på kontoret ved siden av.

Hun lukket døren og hektet telefonrøret resolutt ned fra gaffelen. Dette var for mye for henne å håndtere alene. Hun måtte ha råd av noen medisinsk kyndige.

Etter at damen på telefonsentralen hadde forkynt at alle linjene til Trondhjems sykehus for øyeblikket var opptatt, ba Emma om å bli satt over til E.C. Dahls fødestiftelse. Hun måtte diskutere dette med noen. Jordmor Margrete Bakke kjente hun jo litt til fra den gang hun selv hadde vært barnepleierskeelev på stiftelsen, og overjordmor Bertha Grue likeså.

«E.C. Dahls fødestiftelse,» hørte hun det svare i den andre enden. «De snakker med jordmor Elise.»

«God ettermiddag. Det er bestyrerinne Emma Smedplassen fra Viktors Minde i Stenbergsbakken som ringer.» Hun kremtet. «Er det mulig å få snakke med jordmor Margrete Bakke?»

«Hvis det ikke er tvingende nødvendig, vil jeg nødig forstyrre fru Bakke akkurat nå. Hun våker over datteren sin som er syk,» var svaret fra jordmor Elise.

«Syk?» Det gikk kaldt nedover ryggen til Emma. «Er det alvorlig? Er datteren smittet med difteri?»

«Jeg er redd jeg må svare ja på begge spørsmålene Deres,» hørte hun jordmor Elise svare. «Hva gjelder det?»

Hun svelget tørt. «Jeg trenger råd om hva jeg skal gjøre. Jeg har hatt besøk av en far og sønnen hans i julen. De skulle etter planen reise hjem i dag, men nå er begge blitt syke. Jeg er fryktelig redd det kan være nettopp difteri.»

«Det var leit å høre,» sa jordmoren. «Men De er nødt til å kontakte Trondhjems sykehus. Der kan de gi Dem bedre råd enn hva jeg klarer.»

«Jeg forsøkte å ringe dit først, men det var umulig å komme igjennom,» sa Emma fortvilet.

«De har det nok travelt, ja, men De må bare forsøke igjen, frøken Smedplassen. Nå er jeg nødt til å springe. Vi har noen kriser på gang her på stiftelsen også.»

«Det forstår jeg selvsagt. Takk. Adjø, da.»

Det lød et knepp i øret hennes. Så fylte summetonen øregangen.

Emma skalv på hendene da hun ringte opp telefonsentralen igjen.

Da telefonistinnen endelig klarte å opprette kontakt med sykehuset på Øya, flommet lettelsen gjennom kroppen.

«De har kommet til akuttmottaket på Trondhjems sykehus. Hvem snakker jeg med?»

Hun hadde bare så vidt rukket å oppgi navnet sitt og si hvor hun ringte fra da hun hørte et brak fra gjesteværelset som lå vegg i vegg med kontoret. Like etter hørte hun Simon sette i å gråte.

«Et øyeblikk. Jeg må ta meg av noe. Jeg er straks tilbake.» Hun la telefonrøret fra seg på skrivebordet og skyndte seg inn til Jørgen og Simon.

Redselen grep henne som en klo i brystet da hun fikk se Jørgen ligge bevisstløs på gulvet. Han hadde åpenbart stått opp, kanskje for å gå på toalettet, og så hadde det svimlet for ham. Simon satt i sengen og så på faren med redde øyne.

I det samme stønnet Jørgen og vred litt på seg, så han var heldigvis ikke død.

«Jeg kommer snart, Jørgen,» sa hun andpustent. «Bare … Ta det rolig.»

Hun bråsnudde og løp inn på kontoret igjen der hun plukket opp telefonrøret.

«Hallo? Er De fremdeles der?» nærmest ropte hun inn i røret mens pulsen hamret.

«Ja?»

«De må øyeblikkelig sende en sykebil til barneasylet Viktors Minde! Jeg har en mann her som har besvimt. Både han og den lille sønnen har symptomer på difteri.»

